Oborniki
Oborniki (saksa Obornik, 1941–1942 Obernick, 1942–1945 Obornik) on linn Poolas Suur-Poola vojevoodkonnas, Oborniki maakonna ja Oborniki valla halduskeskus. Oborniki asub Warta jõe ääres, Poznańi kesklinnast umbes 27 km põhjakirdes. Obornikit on esmamainitud 1299. aastal, linnaõigused sai enne 1339. aastat. 14.–16. sajandil oli linn käsitöö ja kaubanduse keskus. 1656. aastal hävitasid Rootsi väed linna. Teise Poola jagamise tulemusel läks 1793. aastal Preisimaa võimu alla. Kohalik elanikkond osutas vastupanu saksastamisele. Tagasi Poola koosseisu läks linn 1919. aastal.